paragraph_text: Bobota (srpski: Бобота) je naselje u istočnoj Hrvatskoj, u sastavu Općine Trpinja u Vukovarsko-srijemskoj županiji. Naselje je smješteno u središtu trokuta koji čine Vinkovci, Vukovar i Osijek u izrazito ravničarskom području nekadašnje močvare Palača. Bobotski kanal, prvi veliki projekt vodene regulacije na prostoru Hrvatske u razdoblju poslije raspada Rimskog Carstva, nosi naziv po ovome selu.